EELNÕU

**NARVA LINNAVALITSUS**

**PROTOKOLLILINE OTSUS**

Narva \_\_\_\_\_\_\_\_\_2023.a nr \_\_\_\_\_\_\_\_

**Narva Linnavalitsus võtab vastu protokollilise otsuse:**

1. Taotleda Narva Linnavolikogult määruse „Sotsiaalhoolekande seadusest tuleneva ülesande täitmiseks volituse andmine“ vastuvõtmist vastavalt lisatud Narva Linnavolikogu määruse eelnõule.
2. Volitada Narva linna Sotsiaalabiameti direktorit Kristi Mürk kandma ette eelnimetatud küsimus Narva Linnavolikogu istungil.

Jaan Toots Üllar Kaljuste

Linnapea Linnasekretär

EELNÕU

 NARVA LINNAVOLIKOGU

 MÄÄRUS

**Sotsiaalhoolekande seadusest tuleneva ülesande täitmiseks volituse andmine**

Määrus kehtestatakse kohaliku omavalitsuse korralduse seaduse § 22 lõike 2 ja sotsiaalhoolekande seaduse § 133 lõike 5 ja 6 alusel.

§ 1. Sotsiaalhoolekande seaduse § 133 lõikes 5 nimetatud kulude piirmäärade kehtestamine volitatakse Narva Linnavalitsusele.

§ 2. Narva Linnavolikogu 25.08.2022 määrus nr 19 „Eluasemekulude piirmäärade kehtestamine toimetulekutoetuse määramisel“ tunnistatakse kehtetuks.

§ 3. Määrus jõustub seaduses sätestatud korras.

Irina Janovitš

Narva Linnavolikogu esimees

**Õiend**

**Narva Linnavolikogu määruse „Sotsiaalhoolekande seadusest tuleneva ülesande täitmiseks volituse andmine“ eelnõu juurde**

Riikliku sotsiaalpoliitika peamine eesmärk – tagada igaühele kindlustunne tuleviku suhtes, et igaüks saab elada inimväärset elu kogu oma elu jooksul. Sotsiaalse kaitse üheks meetmeks on sotsiaalkindlustus, ehk riigi poolt antud garantii, et teatud sotsiaalsete riskide korral on tagatud täiendav sissetulek või sissetulekute jätkumine vähemalt tasemel, mis võimaldab inimväärset äraelamist. Üheks sotsiaalkaitse meetmeks on toimetulekutoetus, mis on riigipoolne rahaline abi puuduses inimestele ja seda maksab kohalik omavalitsus.

Sotsiaalhoolekande seaduse (SHS) § 131 lõike 2 kohaselt toimetulekutoetust on õigus saada üksi elaval isikul või perekonnal, kelle kuu netosissetulek pärast SHS § 133 lõigetes 5 ja 6 sätestatud tingimustel arvestatud eluasemekulude mahaarvamist on alla kehtestatud toimetulekupiiri. Toimetulekupiiri kehtestamisel lähtutakse minimaalsetest tarbimiskuludest toidule, riietusele ja jalanõudele ning muudele kaupadele ja teenustele esmavajaduste rahuldamiseks.

SHS § 133 lõike 6 kohaselt kohaliku omavalitsuse üksus kehtestab toimetulekutoetuse määramiseks SHS § 133 lõikes 5 nimetatud kulude piirmäärad, mis tagavad isiku ja tema perekonnaliikmete inimväärse äraelamise. Kohaliku omavalitsuse üksus vaatab kehtestatud piirmäärad vähemalt üks kord aastas üle ning vajaduse korral kehtestab uued piirmäärad.

Toimetulekutoetuse määramisel võetakse normpinna ulatuses arvesse järgmised alalise eluruumiga seotud alalised kulud:

1. üür;
2. eluaseme soetamiseks võetud laenu tagasimakse, mis sisaldab ka laenu intressi ja kohustusliku eluasemekindlustuse makset;
3. korterelamu haldamise kulu, sealhulgas remondiga seotud kulu;
4. korterelamu renoveerimiseks võetud laenu tagasimakse;
5. veevarustuse ja reovee ära juhtimise teenuste maksumus;
6. soojaveevarustuseks tarbitud soojusenergia või kütuse maksumus;
7. kütteks tarbitud soojusenergia või kütuse maksumus;
8. elektrienergia tarbimisega seotud kulu;
9. majapidamisgaasi maksumus;
10. maamaksukulu, mille arvestamise aluseks on kolmekordne elamualune pind;
11. hoonekindlustuse kulu;
12. olmejäätmete veo tasu.

Kehtivad toimetulekutoetuse arvestamisel aluseks võetavad eluasemekulude piirmäärad on kehtestatud Narva Linnavolikogu 25.08.2022 määrusega nr 19 „Eluruumi alaliste kulude piirmäärade kehtestamine toimetulekutoetuse määramisel“.

Arvestades eluasemekulude kallinemisega on otstarbekas kehtestada toimetulekutoetuse määramiseks eluasemekulude uued piirmäärad.

Kiirelt muutuvale sotsiaalmajanduslikule olukorrale koheselt reageerimiseks teeme ettepaneku ülaltoodud küsimuste lahendamine volitada Narva Linnavalitsusele.

Kohaliku omavalitsuse korralduse seaduse § 22 lõike 2 kohaselt õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.

Eeltoodu alusel taotleb Narva Linna Sotsiaalabiamet Narva Linnavolikogu 25.08.2022 määrus nr 19 „Eluasemekulude piirmäärade kehtestamine toimetulekutoetuse määramisel“ kehtetuks tunnistamist ning uue määruse „Sotsiaalhoolekande seadusest tuleneva ülesande täitmiseks volituse andmine“ kinnitamist.

/allkirjastatud digitaalselt/

Andrei Antonov

linnaarst

Narva Linna Sotsiaalabiameti direktori ülesannetes